


	Parlamentul European
2019-2024
	[image: EP logo RGB_Mute]



Document de ședință

<NoDocSe>B9‑0553/2022</NoDocSe>
<Date>{09/12/2022}9.12.2022</Date>
<TitreType>PROPUNERE DE REZOLUȚIE</TitreType>
<TitreSuite>depusă pe baza declarației Comisiei</TitreSuite>
<TitreRecueil>în conformitate cu articolul 132 alineatul (2) din Regulamentul de procedură</TitreRecueil>
<Titre>referitoare la perspectivele soluției bazate pe coexistența a două state pentru Israel și Palestina</Titre>
<DocRef>(2022/2949(RSP))</DocRef>
<RepeatBlock-By><Depute>Maria Arena, Evin Incir, Margarida Marques, Pedro Marques, Tonino Picula, Nacho Sánchez Amor, Elena Yoncheva</Depute>
<Commission>{S&D}în numele Grupului S&D</Commission>
</RepeatBlock-By>

B9‑0553/2022
Rezoluția Parlamentului European referitoare la perspectivele soluției bazate pe coexistența a două state pentru Israel și Palestina
(2022/2949(RSP))
Parlamentul European,
–	având în vedere rezoluțiile sale anterioare referitoare la procesul de pace din Orientul Mijlociu, în special Rezoluția sa din 18 mai 2017 referitoare la găsirea unei soluții bazate pe coexistența a două state în Orientul Mijlociu[footnoteRef:1], [1:  JO C 307, 30.8.2018, p. 113.] 

–	având în vedere Concluziile Consiliului privind procesul de pace din Orientul Mijlociu, în special cele din 16 decembrie 2013, 12 mai 2014, 20 iulie 2015, 18 ianuarie 2016 și 20 iunie 2016,
–	având în vedere Acordul Euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Statul Israel, pe de altă parte[footnoteRef:2], [2:  JO L 147, 21.6.2000, p. 3.] 

–	având în vedere Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OLP), care acționează în numele Autorității Palestiniene din Cisiordania și Fâșia Gaza, pe de altă parte[footnoteRef:3], [3:  JO L 187, 16.7.1997, p. 3.] 

–	având în vedere Comunicarea interpretativă a Comisiei privind indicarea originii mărfurilor din teritoriile ocupate de Israel începând din iunie 1967[footnoteRef:4], [4:  JO C 375, 12.11.2015, p. 4.] 

–	având în vedere orientările din 19 iulie 2013 privind eligibilitatea entităților israeliene și a activităților acestora în teritoriile ocupate de Israel începând cu iunie 1967 pentru subvenții, premii și instrumente financiare finanțate de UE începând cu anul 2014,
–	având în vedere raportul din 2021 al Uniunii Europene privind așezările israeliene din Cisiordania ocupată, inclusiv din Ierusalimul de Est,
–	având în vedere declarația comună a Uniunii Europene și a Agenției Organizației Națiunilor Unite de Ajutorare și Lucrări pentru Refugiații Palestinieni din Orientul Apropiat (UNRWA) din 17 noiembrie 2021 privind sprijinul acordat de UE către UNRWA (2021-2024),
–	având în vedere Convențiile de la Geneva din 1949,
–	având în vedere rezoluțiile relevante ale Consiliului de Securitate al ONU și ale Adunării Generale a ONU,
–	având în vedere raportul din 2022 al Raportorului special al ONU pentru situația drepturilor omului din teritoriile palestiniene ocupate începând din 1967,
–	având în vedere Raportul din 2022 privind asistența acordată poporului palestinian de Conferința Organizației Națiunilor Unite pentru Comerț și Dezvoltare (UNCTAD): evoluția economiei teritoriilor palestiniene ocupate,
–	având în vedere Acordurile de la Oslo din 1993 și 1995,
–	având în vedere Inițiativa arabă pentru pace din 2002,
–	având în vedere Foaia de parcurs a Cvartetului pentru Orientul Mijlociu din 2013,
–	având în vedere articolul 132 alineatul (2) din Regulamentul său de procedură,
A.	întrucât instaurarea păcii în Orientul Mijlociu rămâne o prioritate majoră pentru comunitatea internațională, inclusiv pentru Uniunea Europeană, și un element indispensabil pentru stabilitatea și securitatea globală;
B.	întrucât Vicepreședintele Comisiei/Înaltul Reprezentant al Uniunii pentru afaceri externe și politica de securitate („Înaltul Reprezentant”) și-a exprimat în mai multe rânduri angajamentul pentru reînnoirea și intensificarea rolului Uniunii Europene în procesul de pace din Orientul Mijlociu;
C.	întrucât relațiile dintre Uniunii Europene cu ambele părți trebuie să se bazeze pe respectarea drepturilor omului și a principiilor democratice, care ghidează politica lor internă și internațională și constituie un element esențial al acestor relații;
D.	întrucât, potrivit Oficiului Organizației Națiunilor Unite pentru Coordonarea Afacerilor Umanitare (OCHA), din anul 2006 și până în prezent, 2022 a fost a fost anul în care s-au înregistrat cele mai multe decese în rândul palestinienilor care locuiesc în Cisiordania ocupată, inclusiv în Ierusalimul de Est, în condițiile în care cel puțin 105 palestinieni, inclusiv 26 de copii, au fost uciși de forțele israeliene până la 18 octombrie 2022, în timp ce 10 civili israelieni, trei străini și patru soldați israelieni au fost uciși de palestinienii din Cisiordania în aceeași perioadă;
E.	întrucât o serie de organizații importante în domeniul drepturilor omului din Israel, Palestina și de la nivel internațional, precum și mai mulți raportori speciali ai ONU au publicat recent rapoarte în care se afirmă că politicile Israelului față de palestinieni sunt echivalente cu apartheidul, potrivit dreptului internațional;
F.	întrucât cei aproximativ 2 milioane de palestinieni care trăiesc în Fâșia Gaza s-au confruntat cu o criză umanitară cronică și din ce în ce mai gravă în ultimii 15 ani, ca urmare a instalării regimului Hamas, a războaielor recurente și a blocadei continue, care constituie o pedeapsă colectivă pentru populație; întrucât, potrivit OCHA, aproape 80 % dintre locuitorii Fâșiei Gaza depind de asistența umanitară pe care o primesc, peste jumătate din populația Fâșiei Gaza trăiește în sărăcie și aproape 80 % dintre tinerii din Fâșia Gaza sunt șomeri;
G.	întrucât Fâșia Gaza este privată de o infrastructură și de servicii medicale adecvate pentru tratarea mai multor afecțiuni grave, inclusiv de echipamentele necesare pentru radioterapie și chimioterapie; întrucât pacienții cu aceste boli trebuie să solicite autorităților israeliene permise medicale de ieșire; întrucât multe dintre aceste cereri, inclusiv pentru copiii mici, sunt tratate cu întârziere sau refuzate din motive de securitate, ceea ce duce la decese; întrucât cererile multor părinți, de obicei mame, care solicită să își însoțească copiii pentru a primi tratament medical sunt refuzate sau lăsate fără răspuns, copiii rămânând neînsoțiți atunci când primesc tratament medical critic;
H.	întrucât, potrivit Raportului din 2021 privind așezările israeliene din Cisiordania ocupată, inclusiv din Ierusalimul de Est, elaborat de Biroul Reprezentantului Uniunii Europene (Cisiordania și Fâșia Gaza, Agenția Organizației Națiunilor Unite de Ajutorare și Lucrări pentru Refugiații Palestinieni din Orientul Apropiat – UNRWA), anul trecut s-a înregistrat un nou avans al procesului de dezvoltare a locuințelor noi din teritoriile palestiniene ocupate (22 030), în special în Ierusalimul de Est, unde numărul de locuințe noi a crescut de peste două ori față de 2020 (de la 6 288 până la 14 894), ca parte a tendinței de extindere continuă a coloniilor israeliene;
I.	întrucât, potrivit OCHA, începând din decembrie 2012, timp de zece ani, în Cisiordania ocupată, inclusiv în Ierusalimul de Est, au fost demolate 7 088 de structuri, inclusiv 1 419 structuri finanțate prin donații, iar 9 931 de persoane au fost strămutate în contextul ocupației;
J.	întrucât autoritățile israeliene continuă să aplice o politică sistematică de detenție administrativă fără acuzare sau proces a palestinienilor; întrucât, potrivit Asociației palestiniene Addameer pentru sprijinirea deținuților și drepturile omului, 4 760 de prizonieri politici palestinieni, inclusiv 820 de deținuți administrativi, 160 de copii, 33 de femei și șase membri ai Consiliului Legislativ Palestinian sunt încă deținuți de Israel;
K.	întrucât, în octombrie 2021, ministerul israelian al apărării a emis un ordin militar prin care a desemnat șase organizații neguvernamentale palestiniene (Asociația Addameer pentru sprijinirea deținuților și drepturile omului, Al-Haq, Bisan Centre for Research and Development, Defense for Children International-Palestine, Union of Agricultural Work Committees și Union of Palestinian Women’s Committees) drept „asociații ilegale” (organizații teroriste); întrucât, în august 2022, birourile acestor organizații au fost percheziționate de către forțele israeliene, care au confiscat documente și au distrus echipamente; întrucât aceste organizații se confruntă în continuare cu intimidări și încercări de delegitimizare a activității lor;
L.	întrucât întreaga finanțare pentru 2021 a Uniunii Europene acordată Autorității Palestiniene a fost amânată timp de câteva luni din cauza încercărilor comisarului pentru vecinătate și extindere de a adăuga o condiționalitate prin care se impune revizuirea manualelor palestiniene; întrucât această propunere a fost respinsă în repetate rânduri cu majoritate de voturi în cadrul Consiliului; întrucât această întârziere a avut ca rezultat deteriorarea substanțială a funcționării administrației palestiniene, în special a serviciilor de bază, printre care se numără cele din domeniul sănătății publice, precum și lipsa fondurilor pentru plata salariilor funcționarilor săi publici;
M.	întrucât, la 11 mai 2022, jurnalista Shireen Abu Akleh a fost ucisă în timpul unui raid militar israelian în orașul Jenin din Cisiordania ocupată; întrucât, în ciuda numeroaselor apeluri în acest sens, nu a fost efectuată nicio anchetă independentă cu privire la uciderea sa, astfel încât autorii acestui act criminal nu au fost trași la răspundere;
N.	întrucât, potrivit raportului UNCTAD din 2022, ocupația israeliană perturbă economia palestiniană și conduce la dispariția forțată a agriculturii și a industriei din teritoriile ocupate, având drept rezultat înrăutățirea condițiilor socioeconomice pentru populația palestiniană; întrucât UNCTAD estimează costurile restricțiilor asupra activității economice palestiniene la 25,3 % din PIB-ul Cisiordaniei și pierderea cumulată de venituri din PIB în perioada 2000-2020 la 50 de miliarde USD;
O.	întrucât șomajul în teritoriile palestiniene ocupate rămâne ridicat, la o rată globală de 26 %, în timp ce peste jumătate din forța de muncă din Fâșia Gaza se află în șomaj, iar în Cisiordania rata șomajului este de 17 %; întrucât capacitatea redusă a economiei palestiniene de a crea locuri de muncă în timp ce se află sub ocupație constrânge o mare parte a lucrătorilor palestinieni să încerce să găsească un loc de muncă în Israel și în coloniile israeliene,
1.	își reiterează apelul pentru încetarea conflictului israeliano-palestinian prelungit și a ocupării terenurilor palestiniene prin reluarea unor negocieri de pace veritabile între cele două părți, pe baza parametrilor stabiliți pentru o soluție bazată pe coexistența a două state, cu sprijinul comunității internaționale, care să conducă la un acord privind statutul final negociat; salută apelurile repetate ale conducerii palestiniene pentru demararea negocierilor de pace și regretă lipsa unui astfel de angajament din partea guvernului israelian;
2.	deplânge eșecul în a obține rezultate tangibile în procesul de pace din Orientul Mijlociu în ultimele decenii, în ciuda diferitelor inițiative, situație care a dus la continuarea violențelor și la pierderea multor vieți omenești nevinovate, la deteriorarea constantă a situației de pe teren în teritoriile palestiniene ocupate, la extinderea continuă a așezărilor israeliene din Cisiordania, inclusiv în Ierusalimul de Est, la blocada continuă a Fâșiei Gaza, la intensificarea sentimentului de frustrare în rândul societății palestiniene, la tensiunile crescânde din societatea israeliană, la instabilitatea prelungită din Orientul Mijlociu și la instrumentalizarea conflictului de către grupările extremiste;
3.	condamnă toate actele de violență dintre israelieni și palestinieni și solicită încetarea imediată a acestora, inclusiv a utilizării excesive a forței în cadrul operațiunilor militare de către forțele de apărare israeliene, a atacurilor teroriste împotriva civililor nevinovați și a strategiei de vizare a infrastructurilor civile, a tendinței de intensificare a violenței a coloniștilor și a lansării arbitrare de rachete din Fâșia Gaza către Israel; este deosebit de preocupat de riscul transferurilor forțate în zona Masafer Yatta; reamintește că transferul populației civile a unei puteri de ocupație către un teritoriu militar ocupat încalcă cea de-a patra Convenție de la Geneva și constituie o crimă de război în temeiul Statutului de la Roma al Curții Penale Internaționale; solicită să se pună capăt impunității pentru actele incriminate în temeiul dreptului internațional umanitar comise de orice actor implicat în conflict și ca cei responsabili să fie aduși în fața justiției și trași la răspundere; 
4.	își reiterează sprijinul ferm pentru soluția bazată pe coexistența a două state ca unică soluție viabilă la conflict, cu statul Israel și statul Palestina în coexistență pașnică, într-un climat de securitate, pe baza recunoașterii reciproce și a recunoașterii frontierelor din 1967, cu schimburi de terenuri convenite de comun acord și cu capitala ambelor state la Ierusalim; își exprimă îngrijorarea cu privire la continuarea tendinței de permanentizare a unei realități nedemocratice a unui singur stat, care presupune inegalitatea în materie de drepturi, ocupația perpetuă și existența conflictelor; invită statele membre să sprijine în mod solidar soluția bazată pe coexistența a două state și să îi acorde sprijin VP/ÎR în dezvoltarea inițiativelor Uniunii Europene care vizează atingerea acestui obiectiv; 
5.	își reiterează angajamentul ferm față de securitatea israelienilor și a palestinienilor deopotrivă;
6.	condamnă eforturile sistematice ale Autorității Palestiniene de a elimina opoziția, inclusiv prin arestarea arbitrară a criticilor și a opozanților, care sunt adesea supuși torturii sau altor rele tratamente; condamnă uciderea de către forțele Autorității Palestiniene a lui Nizar Banat, un important activist și critic, care a fost omorât în bătaie în timp ce se afla în detenție, și regretă absența continuă a măsurilor de tragere la răspundere a persoanelor vinovate pentru moartea sa;
7.	își reiterează sprijinul pentru recunoașterea statului palestinian, astfel cum a fost exprimat în rezoluția sa din 17 decembrie 2014, și solicită ca Uniunea Europeană să sprijine în continuare construirea statului palestinian pe baza democrației, a statului de drept, a drepturilor omului și a libertăților fundamentale;
8.	reamintește că, în conformitate cu Acordurile de la Oslo și cu rezoluțiile relevante ale Consiliului de Securitate al ONU, statutul Ierusalimului trebuie să fie decis de cele două părți fără nicio acțiune din partea unei părți terțe care să împiedice această decizie; îndeamnă Statele Unite să își anuleze decizia privind transferul la Ierusalim al ambasadei sale din Israel, precum să își redeschidă consulatul din Ierusalimul de Est; solicită respectarea deplină a statu-quoului instituit în 1967 al Esplanadei Moscheilor (al-Haram al-Sharif/Muntelui Templului) din Ierusalim;
9.	își reiterează solicitarea de a atenua criza umanitară din Fâșia Gaza și de a pune capăt blocadei de cincisprezece ani aplicate acestei regiuni printr-o soluție politică, în conformitate cu măsurile de securitate necesare; îndeamnă autoritățile israeliene să își revizuiască politica privind permisele de ieșire cu scopul de a permite pacienților palestinieni să aibă acces fără întârziere la tratament medical adecvat și de a permite copiilor care părăsesc Fâșia Gaza pentru tratament medical să fie însoțiți de unul dintre părinți; invită autoritățile israeliene să acorde tuturor pacienților bolnavi de cancer permise cu o durată de trei luni pentru a evita riscul ca întârzierile în acordarea permiselor să îi împiedice să obțină tratament în timp util; solicită din nou să se acorde acces neîngrădit deputaților în Parlamentul European pentru a efectua vizite umanitare pe teren în Fâșia Gaza;
10.	reiterează importanța reconcilierii și a unității statului palestinian în cadrul procesului de pace din Orientul Mijlociu; este profund îngrijorat de faptul că, în Palestina, nu au avut loc alegeri prezidențiale din 2005 și alegeri legislative din 2006 și regretă amânarea pe termen nedeterminat a alegerilor planificate pentru 2021 de către președintele Mahmoud Abbas; solicită organizarea unor alegeri prezidențiale și legislative transparente, credibile și incluzive în Palestina, cu scopul de a consolida legitimitatea conducerii politice palestiniene; invită Israelul să își respecte obligațiile de a permite desfășurarea acestor alegeri în Ierusalimul de Est; insistă din nou asupra faptului că Uniunea Europeană și Parlamentul European trebuie să fie autorizate să observe aceste alegeri dacă sunt invitate; 
11.	subliniază că menținerea viabilității soluției bazate pe coexistența a două state în contextul deteriorării constante a situației de pe teren din teritoriile palestiniene ocupate trebuie să fie o prioritate imediată pentru Uniunea Europeană; solicită încetarea imediată a tuturor acțiunilor unilaterale ale Israelului, care împiedică sau subminează soluția bazată pe coexistența a două state, în special a acțiunilor de construire și extindere a așezărilor, de demolare a locuințelor și a infrastructurii palestiniene și de strămutare forțată a familiilor palestiniene din Cisiordania ocupată, inclusiv din Ierusalimul de Est; reiterează faptul că UE nu va recunoaște modificările aduse frontierelor din 1967 fără acordul ambelor părți; îndeamnă UE și statele membre să solicite despăgubiri pentru demolarea tuturor infrastructurilor finanțate de UE din teritoriile palestiniene ocupate, precum și să colecteze ordinele oficiale de demolare ca posibile dovezi ale crimelor de război;
12.	solicită Uniunii Europene să își dezvolte în continuare politica de diferențiere între teritoriul statului Israel și teritoriile palestiniene ocupate în relațiile sale bilaterale cu Israelul, în conformitate cu hotărârile relevante ale Curții de Justiție a Uniunii Europene și cu Rezoluția 2334 a Consiliului de Securitate al ONU; insistă asupra faptului că toate acordurile încheiate de UE cu Israelul trebuie să indice în mod neechivoc și explicit inaplicabilitatea lor pe teritoriul ocupat de Israel în 1967; invită Comisia să se asigure că principiul diferențierii este aplicat în mod consecvent în toate aspectele relațiilor bilaterale ale UE cu Israelul; solicită punerea în aplicare deplină și efectivă a legislației actuale a UE și a acordurilor bilaterale aplicabile produselor coloniilor israeliene;
13.	solicită adoptarea unei legislații a Uniunii Europene care să interzică la nivel mondial schimburile comerciale cu coloniile israeliene din teritoriile palestiniene ocupate, în conformitate cu dreptul internațional umanitar; ia act de faptul că comerțul cu produse fabricate în așezările dintr-un teritoriu ocupat sau comerțul cu un teritoriu ocupat contribuie la susținerea încălcărilor dreptului internațional umanitar și consolidează încălcările drepturilor omului care își au adesea originea în aceste așezări, inclusiv confiscarea terenurilor, exploatarea resurselor naturale și strămutarea sau discriminarea populației locale;
14.	subliniază importanța crucială a restabilirii unui orizont politic pentru soluția bazată pe coexistența a state; solicită o inițiativă politică a Uniunii Europene care să aibă drept obiectiv reluarea procesului de pace din Orientul Mijlociu cu scopul de a obține rezultate tangibile și a ajunge la un acord privind statutul final negociat; îndeamnă VP/ÎR să depună eforturi pentru a promova o conferință internațională ca un prim pas într-un cadru multilateral în vederea atingerii acestui obiectiv, în cooperare cu statele membre, cu Statele Unite și cu alți parteneri internaționali;
15.	solicită utilizarea eficientă a influenței economice și politice a Uniunii Europene atât asupra Israelului, cât și asupra palestinienilor, cu scopul de a genera un angajament real față de procesul de pace din Orientul Mijlociu al ambelor părți; solicită, având în vedere lipsa progreselor în procesul de pace și acțiunile care subminează soluția bazată pe coexistența a două state, o revizuire a relațiilor bilaterale ale UE cu ambele părți, inclusiv a Acordului de asociere cu Israelul și a punerii sale în aplicare în lumina articolul 2 din acesta;
16.	sprijină angajamentul Uniunii Europene, susținut în concluziile Consiliului Afaceri Externe din 16 decembrie 2013, de a oferi ambelor părți un pachet fără precedent de sprijin politic, economic și de securitate și un parteneriat privilegiat special, ca parte a unui acord privind statutul final;
17.	salută faptul că, în iunie 2022, a fost efectuată plata mult amânată a fondurilor Uniunii Europene pentru 2021 către Autoritatea Palestiniană; regretă această întârziere cauzată de încercările repetate ale comisarului pentru vecinătate și extindere de a introduce o condiționalitate nejustificată pentru această finanțare, în aceste circumstanțe Autoritatea Palestiniană fiind pusă într-o situație și mai dificilă riscând să sufere un colaps bugetar;
18.	subliniază importanța consolidării încrederii între ambele părți, atât la nivel politic, cât și la nivel interuman, ca o condiție prealabilă necesară pentru orice proces de pace reușit și pentru coexistența pașnică dintre Israel și Palestina în viitor; solicită să se asigure un sprijin sporit din partea Uniunii Europene pentru astfel de inițiative;
19.	îndeamnă Comisia să își majoreze finanțarea pentru proiectele care vizează îmbunătățirea situației minorității arabe palestiniene din Israel, care are potențialul de a juca un rol important în asigurarea coexistenței pașnice dintre israelieni și palestinieni în viitor;
20.	îndeamnă Uniunea Europeană să își intensifice sprijinul politic și financiar pentru organizațiile societății civile, inclusiv pentru inițiativele comune israeliano-palestiniene care acționează în favoarea păcii și a protejării drepturilor omului de ambele părți; este profund îngrijorat de restrângerea spațiului de acțiune al societății civile din Israel și Palestina și îndeamnă UE să facă din această chestiune o prioritate pe agenda dialogului său politic cu guvernul israelian și cu Autoritatea Palestiniană; condamnă desemnarea de către Israel a principalelor organizații palestiniene pentru drepturile omului drept „asociații ilegale” (organizații teroriste); invită autoritățile israeliene să anuleze această decizie și să le permită acestor organizații să își continue activitatea de importanță vitală; regretă suspendarea pentru un interval de timp nejustificat de lung a finanțării UE pentru mai multe dintre aceste organizații, ca urmare a deciziei adoptate de comisarul pentru vecinătate și extindere pe baza unor acuzații nefondate, fapt care le-a cauzat acestor organizații prejudicii grave pe plan operațional și reputațional; invită Comisia să continue să continue să sprijine financiar organizațiile neguvernamentale palestiniene;
21.	condamnă politica și practica larg răspândite ale Israelului de a plasa în detenție administrativă, fără acuzare sau proces și pe baza unor dovezi secretizate, sute de palestinieni, printre care se numără și apărătorul drepturilor omului Salah Hammouri, și solicită încetarea imediată a acestei politici;
22.	condamnă cu fermitate asasinarea jurnalistei Shireen Abu Akleh în timpul unui raid militar israelian în orașul Jenin, în Cisiordania ocupată, pe care multe anchete independente o atribuie forțelor israeliene;
23.	este consternat de faptul că Ahmad Manasra este menținut în continuare în detenție în regim de izolare, în ciuda stării sale de sănătate precare, faptă care poate fi considerată o formă de tortură; regretă profund că apelurile la eliberarea sa, inclusiv din partea experților Uniunii Europene și ai Organizației Națiunilor Unite, au rămas fără răspuns; îndeamnă autoritățile israeliene să își reconsidere decizia și să îl elibereze imediat;
24.	solicită încetarea imediată a tuturor actelor de incitare la ură sau de violență comise de oricare dintre părți în contextul conflictului israeliano-palestinian; îndeamnă Uniunea Europeană să ofere Comisiei internaționale independente de anchetă a ONU privind teritoriile palestiniene ocupate, inclusiv în Ierusalimul de Est și în Israel, sprijinul și cooperarea sa constructivă în ceea ce privește mandatul său de identificare a cauzelor profunde ale tensiunilor recurente, ale instabilității și ale caracterului prelungit al conflictului și să țină seama de constatările și recomandările mecanismului în interacțiunile UE și ale statelor membre cu autoritățile israeliene;
25.	subliniază din nou importanța realizării unei păci, a unei stabilități și a unei prosperități durabile în regiunea Orientului Mijlociu; salută angajamentul Uniunii Europene de a colabora cu partenerii săi regionali și internaționali pentru a realiza acest obiectiv; reamintește, în acest sens, importanța Inițiativei arabe pentru pace;
26.	invită guvernul israelian să anuleze noile sale restricții privind intrarea și șederea cetățenilor străini pe teritoriul Cisiordaniei, care au fost instituite la 20 octombrie 2022 și care au un impact asupra societății palestiniene și a cetățenilor Uniunii Europene, inclusiv asupra vizitatorilor, soților/soțiilor și membrilor familiei, studenților și cadrelor universitare, precum și asupra experților și a voluntarilor; subliniază, în acest context, importanța principiului UE al reciprocității în ceea ce privește regimul de acces fără viză;
27.	sprijină Curtea Penală Internațională în ancheta sa în curs privind situația din teritoriile palestiniene ocupate și invită Uniunea Europeană să susțină implicarea Curții, așa cum procedează în alte situații de conflict de pe glob;
28.	își reiterează sprijinul pentru UNRWA, care oferă servicii esențiale pentru protecția și dezvoltarea umană a refugiaților palestinieni din Orientul Mijlociu; solicită Uniunii Europene, statelor membre și comunității internaționale să își intensifice sprijinul politic și financiar pentru agenție, în urma recentei reînnoiri a mandatului său de către Adunarea Generală a Organizației Națiunilor Unite;
[bookmark: _GoBack]29.	încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Reprezentantului Special al UE pentru procesul de pace în Orientul Mijlociu, guvernelor și parlamentelor statelor membre, Secretarului General al ONU, reprezentantului Cvartetului, Secretarului General al Ligii Statelor Arabe, președintelui și Congresului Statelor Unite ale Americii, Knessetului și Guvernului Israelului, Președintelui Autorității Palestiniene și Consiliului Legislativ Palestinian.

